આવા અને બીજા અનેક પાત્રો એક પછી એક આવતા જાય છે અને મારા ચેતાતંત્રને નખશિખ ઢંઢોળી જાય છે, ચેતનવંતું બનાવી જાય છે. તે પછી પોતાની ગિરવાણ ગાયના મૃત્યુ પાછળ અગિયારસના ઉપવાસ રાખનારી લાજો હોય કે ઘરની દીકરીની વસમી વિદાયના શોકને બાજુમાં રાખી પોતાના ગામને દરિયે આવતી વ્હેલને દીકરી ગણી, તેને રક્ષવાની ભલામણ કરતી રાણી. ઋતુએ ઋતુ મિજાજ બદલતી ગીરની વાત કરનારા ગોપાલભાઇ હોય કે ગીરમાં ઓતપ્રોત થઈ, દીપડા માટેય પાણીની કુંડી બનાવનારા પરપ્રાંતીય રેલવે અધિકારી દિવાકરન.